நின்று இனி நினைவது என்னே? நெருக்கி அவ் அரக்கர்தம்மைக் கொன்றபின் அன்றோ, வெய்ய கொடுந் துயர் குளிப்பது?' என்றான். 131 'எந்தை! நீ இயம்பிற்று என்னை? எண்மையன் ஆகி, ஏழைச் சந்த வார் குழலினாளைத் துறந்தனை தணிதியேனும், உந்தையை உயிர் கொண்டானை உயிருண்ணும் ஊற்றம் இல்லாச் சிந்தையை ஆகிநின்று, செய்வது என் செய்கை?" என்றான். 132 இருவரும் சடாயுவிற்கு இறுதிக் கடன் செய்தல் அவ் வழி இளவல் கூற, அறிவனும் அயர்வு நீங்கி,